2. ปัจจัยความเสี่ยง

การบริหารความเสี่ยง

บริษัทฯ
มีความเสี่ยงทั้งที่เกิดจากปัจจัยความเสี่ยงของอุตสาหกรรมและปัจจัยความเสี่ยงเฉพาะของบริษัทฯ
โดยบริษัทฯ
ได้ให้ความสำคัญเป็นอย่างยิ่งต่อการบริหารปัจจัยความเสี่ยงทั้งหลายที่เกี่ยวข้องกับการดำเนินธุรกิจ
และเพื่อให้บรรลุเป้าหมายของบริษัทฯ
คณะกรรมการตรวจสอบเป็นผู้ให้คำแนะนำแก่ฝ่ายบริหารเกี่ยวกับความเหมาะสมและประสิทธิภาพของนโยบายการบริหารความเสี่ยง

ปัจจัยความเสี่ยง

1. ความเสี่ยงจากการจัดการทางการเงิน

-   ความเสี่ยงจากอัตราดอกเบี้ยและอัตราแลกเปลี่ยนจากเงินกู้ยืม

  บริษัทฯ ไม่มีภาระกู้ยืมเงินตราต่างประเทศ ดังนั้นบริษัทฯ
  จึงไม่มีความเสี่ยงจากอัตราแลกเปลี่ยนเงินตราต่างประเทศ
  หรือความเสี่ยงจากดอกเบี้ยการกู้ยืมเงินตราต่างประเทศ

-   ความเสี่ยงจากอัตราดอกเบี้ยและความน่าเชื่อถือของสถาบันการเงินจากเงินลงทุนระยะสั้น

  อัตราดอกเบี้ยมีความผันผวนตลอดเวลาตามแนวโน้มของเศรษฐกิจโลก บริษัทฯ
  มีกระแสเงินสดส่วนเกินซึ่งส่วนใหญ่อยู่ในรูปเงินฝากระยะสั้นและส่วนใหญ่เป็นเงินบาท
  เงินที่ครบกำหนดในสัญญาส่วนใหญ่อยู่ในรูปเงินฝากต่างประเทศ
  ความผันผวนของอัตราดอกเบี้ยมีผลกระทบต่อดอกเบี้ยรับของบริษัทฯ

  บริษัทฯ ได้ใช้ความพยายามอย่างมากในการคัดเลือกสถาบันการเงินที่มีความมั่นคง
  และมีการกำหนดระดับความเสี่ยงที่ยอมรับได้สำหรับสถาบันการเงินแต่ละแห่ง
  และมีระยะเวลาการฝากเงินที่แตกต่างกัน โดยมีระยะเวลาการฝากเงินสูงสุดไม่เกิน 1 ปี

-   ความเสี่ยงจากอัตราแลกเปลี่ยนเงินตราต่างประเทศ

  บริษัทฯ ส่งออกประมาณร้อยละ 55 ของปริมาณการผลิตทั้งหมด
  โดยขายเป็นสกุลเงินดอลล่าร์สหรัฐฯ เป็นหลัก ในขณะเดียวกัน วัตถุดิบหลักก็มีการนำเข้า
  โดยจ่ายเป็นเงินดอลล่าร์สหรัฐฯ เช่นเดียวกัน
  ยอดการส่งออกและการนำเข้ามีปริมาณใกล้เคียงกัน ดังนั้นบริษัทฯ จึงมีความเสี่ยงในระดับสมดุล
  โดยการใช้เงินรายได้จากการส่งออกในรูปเงินดอลล่าร์มาชำระการจ่ายค่าสินค้านำเข้า
  อย่างไรก็ตาม แนวโน้มราคาวัตถุดิบนำเข้าและสินค้าสำเร็จรูปที่มีการเปลี่ยนแปลง บริษัทฯ
  จึงมีความเสี่ยงต่อการขาดแคลนเงินดอลล่าร์ในระยะสั้น
  ในกรณีที่เกิดการขาดแคลนเงินดอลล่าร์ในระยะสั้นหรือระยะยาว บริษัทฯ
  จะปฏิบัติตามนโยบายโดยการซื้อหรือการขายเงินดอลล่าร์เป็นครั้งคราว
  ยกเว้นการซื้อขายล่วงหน้าในส่วนของสินค้าทุนที่ต้องมีการนำเข้า

2. ความเสี่ยงจากรายได้และกำไร

-   ความเสี่ยงจากความผันผวนของราคาวัตถุดิบ

  ราคาของวัตถุดิบหลัก 3 รายการ อันได้แก่ เยื่อกระดาษ โซดาไฟ และกำมะถัน
  เป็นปัจจัยหลักในการกำหนดต้นทุนการผลิตของบริษัทฯ
  และผลิตภัณฑ์เหล่านี้ก็มีราคาผันผวนเป็นอย่างยิ่ง ดังนั้นจึงส่งผลต่ออัตรากำไรของบริษัทฯ
  อย่างหลีกเลี่ยงไม่ได้ แม้ว่าต้นทุนการผลิตจะสูงขึ้น
  แต่การเพิ่มราคาขายเส้นใยเรยอนก็อาจทำได้ยากเนื่องจากตลาดสิ่งทอที่ซบเซารวมทั้งการแข่งขันจากบริษัทคู่แข่งและเส้นใยทดแทน
  (เส้นใยที่ใช้แทนกันได้) บริษัทฯ ดำเนินนโยบายการซื้อวัตถุดิบเป็นรายไตรมาส
  และกำหนดราคาขายผลิตภัณฑ์ในตลาดในประเทศเป็นรายไตรมาสเช่นเดียวกัน
  ถึงแม้ว่ายอดการขายผลิตภัณฑ์ส่งออกไปต่างประเทศได้ถูกกำหนดไว้เป็นรายเดือน
  แต่การซื้อวัตถุดิบซึ่งเกี่ยวโยงกับดัชนีการตลาดรายเดือนก็ช่วยรักษาความสัมพันธ์ทางการตลาดระหว่างต้นทุนสินค้าและรายได้ส่งออก

-   ความเสี่ยงจากราคาขายของเส้นใยทดแทน

  เส้นใยประดิษฐ์เรยอนสามารถนำมาใช้ผสมกับเส้นใยโพลีเอสเตอร์หรือใยฝ้ายได้
  และบางครั้งอาจนำมาใช้ทดแทนเส้นใยเหล่านี้ได้
  ราคาเส้นใยจากฝ้ายจะขึ้นอยู่กับปริมาณผลผลิตและพื้นที่ปลูกฝ้ายเป็นหลัก
  เนื่องจากประเทศไทยเป็นผู้บริโภคฝ้ายรายใหญ่ ดังนั้นผลกระทบจึงมองเห็นได้อย่างชัดเจน
  อุตสาหกรรมเส้นใยโพลีเอสเตอร์มีปริมาณการผลิตสูงและมีน้ำมันเป็นวัตถุดิบในการผลิต
  ผลิตภัณฑ์ทั้งสองชนิดนี้มีราคาขึ้นลงไม่แน่นอน
  ทำให้ผู้ผลิตต้องใช้เส้นใยหลายชนิดรวมกันในอัตราต่างๆ กันไป
  ในขณะที่เส้นใยประดิษฐ์เรยอนจะมีคุณสมบัติเฉพาะตัว
  ดังนั้นความผันผวนของราคาเส้นใยทดแทนจึงแทบไม่มีผลต่อราคาเส้นใยประดิษฐ์เรยอน
  เว้นแต่จะเกิดความเปลี่ยนแปลงอย่างขนานใหญ่กับปริมาณความต้องการเท่านั้น
  ประเด็นนี้ถึงแม้ว่าจะเป็นความเสี่ยง
  แต่ในขณะเดียวกันก็เป็นการสร้างโอกาสให้กับเส้นใยประดิษฐ์เรยอนด้วยเช่นกัน

-   ความเสี่ยงจากอัตราแลกเปลี่ยน

  บริษัทฯ จะได้รับผลประโยชน์จากการอ่อนค่าของเงินบาท เนื่องจากปริมาณการส่งออกที่เพิ่มสูงขึ้น
  เป็นการเพิ่มความสามารถในการแข่งขันกับเส้นใยประเภทอื่น
  และขีดความสามารถในการแข่งขันให้กับลูกค้าในประเทศที่นำเส้นใยเรยอนไปผลิตเพื่อการส่งออกด้วย
  เนื่องจากรายได้จากการขายได้รับอิทธิพลโดยตรงจากอัตราแลกเปลี่ยน
  ในขณะที่ต้นทุนได้รับอิทธิพลจากอัตราแลกเปลี่ยนเพียงบางส่วนเท่านั้น
  ดังนั้นรายได้รวมและกำไรจะได้รับผลกระทบอย่างมาก หากอัตราแลกเปลี่ยนแข็งค่าขึ้น
  ซึ่งถือเป็นปัจจัยเสี่ยงปกติของธุรกิจทั่วไป

3. ความเสี่ยงจากการตลาด

-   ความเสี่ยงจากประเทศคู่ค้า

  ตุรกี ปากีสถาน บราซิล และอิหร่าน
  กำลังกลายเป็นประเทศผู้ค้าสิ่งทอที่สำคัญหลังจากที่ได้มีการยกเลิกระบบโควต้าของ MFA ในปี
  2548 ดังนั้น บริษัทฯ จึงมีปริมาณการขายแก่ลูกค้าในประเทศเหล่านี้เพิ่มขึ้น นอกจากนี้ บริษัทฯ
  ยังมีนโยบายที่จะส่งผลิตภัณฑ์ไปยังประเทศอื่นๆ เพื่อขยายฐานลูกค้าออกไปอีก อย่างไรก็ตาม
  นโยบายนี้จะก่อให้เกิดความเสี่ยงจากสถานการณ์ทางการเมืองและการเงินซึ่งเกิดขึ้นเป็นบางครั้งในประเทศเหล่านี้

-   ความเสี่ยงจากลูกค้า

  บริษัทฯ มีลูกค้าหลักในประเทศ 5 ราย และหนึ่งในลูกค้าดังกล่าวเป็นบริษัทในเครือ
  และซื้อผลิตภัณฑ์ของบริษัทฯ กว่าร้อยละ 20 ด้วยวงเงินเครดิต
  อย่างไรก็ตามลูกค้ารายนี้มีฐานลูกค้าต่างประเทศที่กว้างขวาง ดังนั้นบริษัทฯ
  จึงเชื่อว่าจะไม่มีความเสี่ยงจากการให้เครดิตดังกล่าว บริษัทฯ
  ยังได้จำหน่ายผลิตภัณฑ์บางส่วนให้กับผู้นำเข้าในประเทศสหรัฐอเมริกาและแคนาดา
  ผ่านบริษัทตัวแทนในสหรัฐอเมริกา ซึ่งมีการคุ้มครองจากการประกันภัยวงเงินเครดิต
  อย่างไรก็ตาม บริษัทฯ ได้เฝ้าติดตามการขายเครดิตในวงเงินที่กำหนดอย่างใกล้ชิด

-   ความเสี่ยงจากนวัตกรรมใหม่ของผลิตภัณฑ์

  หลายปีที่ผ่านมาบริษัทฯ ได้มุ่งเน้นไปยังตลาดบน ตลาดนอนนูเว่น
  และผลิตภัณฑ์สิ่งทอที่ใช้เทคโนโลยีระดับสูง
  ซึ่งได้เริ่มดำเนินการเดินเครื่องจักรในสายการผลิตใหม่ ทำให้บริษัทฯ สามารถทำการผลิตเส้นใย
  High Wet Modulus (Modal) ซึ่งเป็นเส้นใยที่ใช้สำหรับลูกค้าระดับบน
  โดยนำไปผสมกับใยฝ้าย เพื่อให้ได้ผลิตภัณฑ์ถักทอพิเศษ
  ด้วยการเพิ่มขีดความสามารถและศักยภาพในการผลิต ทำให้บริษัทฯ
  สามารถรองรับความต้องการที่ซับซ้อนมากยิ่งขึ้นจากลูกค้ากลุ่มต่างๆ ได้ดียิ่งขึ้น อย่างไรก็ตาม
  เมื่อบริษัทฯ เน้นการทำตลาดระดับบน
  ก็จะเกิดความเสี่ยงด้านการร้องเรียนคุณภาพของสินค้าในระยะแรกของการพัฒนาตลาด
  ซึ่งถือเป็นสิ่งปกติสำหรับอุตสาหกรรมนี้ บริษัทฯ
  ได้เพิ่มความรู้ความเชี่ยวชาญโดยการจัดจ้างที่ปรึกษาที่เปี่ยมประสบการณ์เพื่อช่วยเสริมสร้างศักยภาพ
  และเพื่อเป็นการลดความเสี่ยงให้อยู่ในระดับต่ำสุด

-   ความเสี่ยงจากการล้าสมัยของผลิตภัณฑ์

  บริษัทฯ ค้นคว้าพัฒนานวัตกรรมที่เกี่ยวกับเส้นใยเซลลูโลสอย่างใกล้ชิด
  โดยให้ศูนย์วิจัยและพัฒนาของบริษัทในเครือในประเทศอินเดียเป็นผู้ดูแล ทั้งนี้บริษัทฯ
  ได้พัฒนาเส้นใย “เบอร์ลาโมดาล” เป็นผลิตภัณฑ์ที่มีศักยภาพในการเติบโต บริษัทฯ
  คาดว่าจะไม่เกิดความเสี่ยงจากการล้าสมัยของผลิตภัณฑ์ปัจจุบันของบริษัทฯ

4. ความเสี่ยงจากการประกอบธุรกิจ

-   ความเสี่ยงจากสิ่งแวดล้อม

  ในกระบวนการผลิตเส้นใยประดิษฐ์เรยอน อาจก่อให้เกิดมลภาวะทั้งทางน้ำและทางอากาศ
  ตลอดระยะเวลาหลายปีที่ผ่านมา บริษัทฯ
  ได้ลงทุนไปเป็นจำนวนมากเพื่อปรับปรุงระบบควบคุมสิ่งแวดล้อมและการกำจัดมลพิษ ปัจจุบันบริษัทฯ
  ได้ผ่านมาตรฐานทั้งหมดของกระทรวงอุตสาหกรรม ของเสียทุกชนิดจากบริษัทฯ
  ได้ถูกคัดแยกและส่งไปกำจัดโดยตัวแทนที่ได้รับอนุญาตอย่างถูกต้อง
  ปริมาณของเสียที่เกิดขึ้นจริงจะได้รับการตรวจสอบอย่างสม่ำเสมอจากบริษัทฯ
  และเจ้าหน้าที่ของรัฐ การจัดการของเสียอย่างผิดวิธีจะก่อให้เกิดความเสียหายแก่สิ่งแวดล้อม
  บริษัทฯ ถือเป็นความสำคัญที่จะต้องรักษาระดับมลพิษให้ต่ำสุดตามที่กฎหมายกำหนด ในปีที่ผ่านมา
  บริษัทฯ ได้จัดงบประมาณเพื่อให้มีการศึกษาวิเคราะห์ผลกระทบต่อสิ่งแวดล้อม (EIA)
  โดยบริษัทเอกชนอิสระ และจากรายงานที่ได้รับมา บริษัทฯ ได้จัดทำมาตรการต่างๆ
  เพื่อปรับปรุงระบบให้มีความแข็งแกร่งยิ่งขึ้น บริษัทฯ
  ได้รับการรับรองมาตรฐานการจัดการสิ่งแวดล้อมไอเอสโอ 14001 ทำให้บริษัทฯ
  มีระบบการจัดการสิ่งแวดล้อมและขั้นตอนการดำเนินงานที่ได้มาตรฐาน อย่างไรก็ตาม บริษัทฯ
  ยังคงมีความเสี่ยง ต่ออุบัติเหตุการรั่วไหลในระดับกลางถึงระดับสูง
  ซึ่งจะส่งผลกระทบต่อสิ่งแวดล้อมได้

-   ความเสี่ยงจากการจัดเก็บและการใช้งาน

  บริษัทฯ จ้างผู้รับเหมาขนส่งสารเคมีอันตราย เช่น โซดาไฟ กำมะถัน ก๊าซคาร์บอนไดซัลไฟด์
  และกรดซัลฟุริค และจัดเก็บไว้ในสถานที่ของบริษัทฯ ทั้งนี้ บริษัทฯ
  ได้ติดตามการดำเนินงานของบริษัทขนส่งและมาตรการการจัดเก็บตามมาตรฐานสากลอย่างเคร่งครัด
  แม้ว่าจะไม่เคยมีอุบัติเหตุร้ายแรงเกิดขึ้นจากวัตถุเหล่านี้ บริษัทฯ
  ยังคงให้ความสำคัญต่อความปลอดภัยอย่างต่อเนื่องเพื่อป้องกันอุบัติเหตุที่เกิดจากสารเคมีเหล่านี้

-   ความเสี่ยงจากการจัดหาวัตถุดิบ

  บริษัทฯ ได้ทำสัญญาซื้อเยื่อกระดาษระยะยาวระหว่างปีสิ้นสุดวันที่ 30 กันยายน 2552
  สัญญาฉบับนี้ช่วยลดความเสี่ยงจากการขาดแคลนวัตถุดิบที่จะนำมาใช้ในการดำเนินงานของบริษัทฯ
  อย่างไรก็ตามบริษัทฯ
  อาจยังต้องพึ่งพาการซื้อเยื่อกระดาษจากแหล่งอื่นเป็นครั้งคราวซึ่งคาดว่าไม่น่าจะมีปัญหาใดๆ
  ถ่านไม้เป็นวัตถุดิบหลักในการผลิตก๊าซคาร์บอนไดซัลไฟด์
  ที่เป็นส่วนประกอบหลักในการผลิตเส้นใยเรยอน
  ปริมาณถ่านไม้ลดลงไปตามทรัพยากรไม้ที่ลดลงรวมทั้งกฎระเบียบของรัฐที่เข้มงวดมากขึ้น
  โรงงานผลิตก๊าซคาร์บอนไดซัลไฟด์แห่งใหม่ในสระบุรีที่ใช้ก๊าซธรรมชาติเป็นฐานช่วยให้บริษัทฯ
  มีปริมาณก๊าซคาร์บอนไดซัลไฟด์ใช้อย่างพอเพียง
  ซึ่งช่วยลดการใช้ถ่านไม้ซึ่งเป็นทรัพยากรที่มีปริมาณลดน้อยลงเรื่อยๆ

-   ความเสี่ยงจากการทำงานในโรงงาน

  บริษัทฯ มีการติดตั้งระบบบำรุงรักษาเครื่องจักร ทั้งแบบตามอายุการใช้งาน และแบบป้องกัน
  เพื่อให้อุปกรณ์ทุกชิ้นในโรงงานอยู่ในสภาพใช้การได้ดีอยู่เสมอ
  นอกจากนี้ยังมีระบบการเปลี่ยนแปลงอุปกรณ์อย่างสม่ำเสมอตามประโยชน์การใช้งาน บริษัทฯ
  คำนึงถึงความปลอดภัยในการทำงานเป็นสำคัญ
  นอกจากการอบรมพนักงานให้คำนึงถึงความปลอดภัยอยู่เสมอแล้ว บริษัทฯ
  ยังได้ลงทุนในด้านการจัดซื้ออุปกรณ์เพื่อความปลอดภัย มีการฝึกซ้อมหนีไฟ
  การฝึกซ้อมอพยพในกรณีที่เกิดเหตุฉุกเฉิน เป็นต้น
  เพื่อให้พนักงานมีความตื่นตัวด้านการรักษาความปลอดภัยสูงสุด

-   ความเสี่ยงของโครงการ

  ความเสี่ยงของโครงการอาจเกิดขึ้นในรูปของความบกพร่องในการออกแบบทางวิศวกรรมและการก่อสร้าง
  การด้อยคุณภาพของผลิตภัณฑ์และฝีมือแรงงาน บริษัทฯ
  ได้ดำเนินโครงการขยายโรงงานและปรับปรุงการผลิตให้ทันสมัย บริษัทฯ
  จึงได้จัดให้มีกรมธรรม์ประกันภัยการก่อสร้าง เพื่อครอบคลุมความเสี่ยงทุกประเภท
  (Construction All Risk: CAR) มาใช้กับโครงการก่อสร้างที่ยังอยู่ระหว่างดำเนินการ
  เพื่อป้องกันความเสียหายจากโครงการระหว่างก่อสร้าง

5. ความเสี่ยงจากภายนอก

-   ความเสี่ยงจากภัยการเมือง

  เหตุการณ์ทางการเมือง เช่น การก่อการร้าย ได้ก่อให้เกิดความตึงเครียดไปทั่วโลก
  ทำให้ต้นทุนและความเสี่ยงในธุรกิจเพิ่มขึ้น และส่งผลต่อวัฎจักรของอุปสงค์และอุปทาน

-   ความเสี่ยงจากการเปลี่ยนแปลงกฎระเบียบในประเทศที่บริษัทฯ เข้าไปลงทุน

  บริษัทฯ ได้ลงทุนตามแผนกลยุทธ์ (ทั้งแบบขยายตัวไปข้างหน้าและข้างหลัง)
  โดยการเข้าไปซื้อหุ้นในบริษัทจดทะเบียนในต่างประเทศ ร่วมกับบริษัทอื่นในกลุ่มเบอร์ล่า
  แม้ว่าบริษัทฯ จะไม่เห็นความเสี่ยงจากการลงทุนเหล่านี้
  แต่การเปลี่ยนแปลงด้านกฎระเบียบในประเทศเหล่านี้อาจส่งผลกระทบต่อผลประกอบการของบริษัทฯ
  ที่ไปลงทุนได้

-   เศรษฐกิจโลก

  วิกฤติการเงินที่ประเทศสหรัฐอเมริกาต้องเผชิญในช่วงปีที่ผ่านมาก่อให้เกิดผลกระทบต่อเศรษฐกิจโลก
  ซึ่งจะเห็นได้จากราคาหุ้นที่ตกต่ำไปทั่วโลก ปัญหาสินเชื่อซึ่งรวมถึงการกู้ยืมระหว่างธนาคาร
  สถาบันการเงินใหญ่ๆ ในต่างประเทศต้องปิดกิจการ และความเชื่อมั่นของผู้บริโภคที่ลดลง บริษัทฯ
  ประสบภาวะขาดทุนในช่วงหกเดือนแรกของปี
  เนื่องจากผลกระทบจากวิกฤติเศรษฐกิจซึ่งทำให้ความต้องการผลิตภัณฑ์สิ่งทอลดลง
  อย่างไรก็ตามนับตั้งแต่ไตรมาสที่สามของปีได้ปรากฏสัญญาณของการฟื้นตัว
  คาดว่าความต้องการผลิตภัณฑ์สิ่งทอจะเป็นไปอย่างช้าๆ ซึ่งจะส่งผลต่อผลประกอบการของบริษัทฯ